Diari Oficial de la Generalitat Valenciana


Sumario DOGV 4616, del 27-10-2003 (2003/11799)

Informació pública amb el text resumit de dos resolucions del secretari autonòmic de Justícia i Interior de la Conselleria de Justícia i Administracions Públiques, per les quals s'acorda la inscripció en el Registre de Fundacions de la Comunitat Valenciana, de les entitats: Fundació de Neumologia de la Comunitat Valenciana, i Fundació de la Comunitat Valenciana Noves Sendes.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Datos del documento

Número DOGV
:   4616

Fecha DOGV
:   27-10-2003

Sección del DOGV
:   III. CONVENIOS Y ACTOS - G) OTROS ASUNTOS

Número del documento
:   2003/11150


Fecha del documento
:   13-10-2003

Organismo emisor
:   Conselleria de Justicia y Administraciones Públicas

Tipo de documento
:   Resolución

Descriptores 

:   * fundación
    * registro de documentos

Informació pública amb el text resumit de dos resolucions del secretari autonòmic de Justícia i Interior de la Conselleria de Justícia i Administracions Públiques, per les quals s'acorda la inscripció en el Registre de Fundacions de la Comunitat Valenciana, de les entitats: Fundació de Neumologia de la Comunitat Valenciana, i Fundació de la Comunitat Valenciana Noves Sendes. [2003/X11205]
  
En compliment del que disposa l'article 29.h) de la Llei 8/98, de 9 de desembre, de la Generalitat Valenciana, de Fundacions de la Comunitat Valenciana, en què s'establix com a funció específica del Protectorat donar publicitat a l'existència i activitats de les fundacions, s'indica el següent:
  
Primer. Per Resolució de data 30 de setembre de 2003, del secretari autonòmic de Justícia i Interior de la Conselleria de Justícia i Administracions Públiques, es va acordar inscriure, en el Registre de Fundacions de la Comunitat Valenciana, la Fundació de Neumologia de la Comunitat Valenciana, classificada de caràcter científic i sanitari. El seu domicili radicarà a València, av. de la Plata, 20.
  
L'objecte de la Fundació és el desenvolupament de la investigació, docència, tractament i curació de totes les manifestacions de la patologia respiratòria, la prevenció de les malalties pneumològiques i l'educació sanitària de la població, tot això amb caràcter altruista i exempt de tot fi lucratiu.
  
Els beneficiaris de les activitats de la Fundació seran determinats pel Patronat, o per un jurat designat per este sobre la base de criteris d'universalitat, imparcialitat, no discriminació i objectivitat, el qual amb completa independència resoldrà l'atribució dels premis, beques, ajudes, borses, etc., que s'instituïsquen d'acord amb les normes de cada convocatòria, les quals hauran d'ajustar-se als criteris de gratuïtat, carència de mitjans econòmics suficients, i mèrits exigits segons els col·lectius a què vaja destinada la convocatòria, i els fins que dins dels generals de la Fundació perseguisca cada convocatòria.
  
Ningú no podrà al·legar ni individualment ni col·lectivament davant de la Fundació el dret al gaudi dels seus beneficis abans que foren concedits, ni imposar la seua atribució a persones determinades.
  
L'activitat benèfica de la Fundació serà exercida dins del seu objecte per mitjà de la concessió de beques per a la investigació o l'estudi, ajudes a la docència, establiment de concursos, premis, es crearan centres d'investigació, d'atenció a malalts, s'efectuaran campanyes de prevenció i educació sanitària, de qualsevol altra forma que segons el parer dels òrgans de govern conduïsquen al compliment dels fins de la Fundació.
  
Segon. Per Resolució de data 19 de setembre de 2003, del secretari autonòmic de Justícia i Interior de la Conselleria de Justícia i Administracions Públiques, es va inscriure, en el Registre de Fundacions de la Comunitat Valenciana, la denominada Fundació de la Comunitat Valenciana Noves Sendes, i es va classificar de caràcter cultural. El seu domicili radicarà a Onda, Polígon Industrial el Colador, av. Reial d'Extremadura, s/n.
  
Són fins de la Fundació la promoció i el desenvolupament de programes de caràcter cultural, docent i educatiu i qualsevol activitat amb fonament en els principis d'utilitat comuna i desenvolupament integral de la persona sota els ideals de llibertat i evolució.
  
Podran ser fins de la Fundació tots aquells que s'alcen en defensa de l'interés general i en benefici de la humanitat, entre altres:
  
· Educatius:
  
- Estimular un pensament crític, actiu i participatiu en les activitats a desenvolupar.
  
- Portar a terme una labor de sensibilització sobre els valors de solidaritat, justícia social, no discriminació, creixement personal i defensa del medi ambient.
  
- Promoure activitats destinades a crear actituds cooperatives, que motiven el coneixement, la tolerància i el respecte d'altres cultures, i fomenten els valors de no violència, no sexisme, no racisme, etc.
  
- Diversificar les accions per mitjà de continguts i procediments de treball pròxims i comprensibles, i relacionar teoria i pràctica.
  
- Investigació sobre nous paradigmes i visions de la realitat.
  
- Mètodes de treball que tinguen en compte la formació integral de la persona.
  
· Sanitaris:
  
- Investigació sobre altres tipus de medicina que tinguen en compte la interacció entre el cos i la ment.
  
- Desenvolupament de programes que donen a conéixer i no discriminen cap tipus de malalt en raó de la malaltia que patixen.
  
- Suport a noves teràpies que no es fonamenten essencialment en la medicació de tipus alopàtica.
  
- Divulgació del terme salut com un concepte integrat en la persona.
  
· Cooperació amb altres cultures:
  
- Programes que tendisquen a l'autosostenibilitat de les comunitats i deixen de costat actituds paternalistes.
  
- Atendre les demandes de col·lectivitats discriminades que suporten situacions crítiques.
  
- Les ajudes i programes tindran com a fi prioritari no desestructurar les col·lectivitats a què es dirigixen.
  
- Facilitar eixides als problemes propis en eixos col·lectius.
  
- Labor divulgativa en el nostre entorn immediat sobre estes situacions discriminatòries.
  
Es relacionen estos fins amb caràcter merament enunciatiu i mai no limitador.
  
La Fundació desenvoluparà les seues activitats d'acord amb els mitjans econòmics que compte a través de programes aprovats en cada cas pel Patronat.
  
Estos programes, entre altres, podran consistir en:
  
· Taller de consum responsable.
  
· Cursos de reciclatge per al personal docent.
  
· Beques de formació que possibiliten el desenvolupament de zones necessitades.
  
· Organització d'altres tallers, cursos i activitats que desenvolupen els fins.
  
La Fundació tindrà plena llibertat per a reglar, discrecionalment, la forma, mode, sistema, quantia i moment de portar a terme les seues activitats. Els actes i decisions en l'àmbit de les seues funcions i finalitats seran definitius i inapel·lables.
  
Expressament, es prohibix que qualsevol persona o organisme, de dret privat o de dret públic, s'atribuïsca, assumisca, arrogue o intervinga les funcions de la Fundació, excepte l'actuació del Protectorat estatal o de les comunitats autònomes, si és procedent, dins del seu marc i finalitat.
  
La Fundació es constituïx a favor de col·lectivitats indeterminades, és a dir, de la societat en general, si bé beneficiaris concrets poden ser aquelles persones que es facen creditores de les subvencions, premis o ajudes que siguen atorgats pel Patronat, sempre aplicant criteris d'objectivitat i imparcialitat, sense que en la seua convocatòria o resolució hi haja cap discriminació per raó de sexe, religió o nacionalitat.